โฆษกประจำสำนักนายกรัฐมนตรี ปฏิเสธ รัฐบาลมอบนโยบายของขวัญปีใหม่ ไม่เกี่ยวข้องทางการเมือง แต่เพื่อแก้ปัญหาให้ประชาชน
โฆษกประจำสำนักนายกรัฐมนตรี ปฏิเสธ รัฐบาลมอบนโยบายของขวัญปีใหม่ ไม่เกี่ยวข้องทางการเมือง แต่เพื่อแก้ปัญหาให้ประชาชน

นายพุทธิพงษ์ ปุณณกันต์ รองเลขาธิการนายกรัฐมนตรีฝ่ายการเมือง ในฐานะปฎิบัติหน้าที่โฆษกประจำสำนักนายกรัฐมนตรี ระบุถึง ผลการประชุมคณะรัฐมนตรีเมื่อวานนี้ 18 ธันวาคม 2561 ที่มีมติอนุมัติของขวัญปีใหม่ให้กับประชาชน และเกิดเป็นเสียงวิพากษ์วิจารณ์ว่าอาจจะเกี่ยวโยงกับผลประโยชน์ทางการเมืองของรัฐบาลเนื่องจากใกล้เลือกตั้งว่า เรื่องดังกล่าวเป็นแนวนโยบายที่ต้องดำเนินการอย่างต่อเนื่อง เพื่อแก้ไขปัญหาของประชาชน จึงไม่อยากให้มองว่าเป็นเรื่องของการเมืองเพียงอย่างเดียว 
อย่างไรก็ตาม ทุกพรรคการเมืองสามารถนำนโยบายที่ดีของรัฐบาลไปใช้ประกอบนโยบายของพรรคได้ในลักษณะการสนับสนุน แต่หากพรรคนำไปอ้างอิงว่าเป็นผลของพรรคก็ต้องใช้การระมัดระวังเพื่อป้องกันการสับสนของประชาชนด้วย

นายพุทธิพงษ์ ยังกล่าวถึงท่าทีของ 4 รัฐมนตรี ภายหลังพระราชกฤษฎีกาการเลือกตั้งประกาศใช้ ว่า พลเอก ประยุทธ์ จันทร์โอชา นายกรัฐมนตรี ได้เน้นย้ำในที่ประชุมคณะรัฐมนตรี ให้ 4 รัฐมนตรีที่ประกาศลงเล่นการเมือง ระมัดระวังในการทำกิจกรรม โดยเฉพาะภายหลังต้นเดือนมกราคม 2562 ที่จะมีการออกพระราชกฤษฎีกาการเลือกตั้ง ที่ต้องแยกแยะการทำงานของรัฐบาลและของพรรคการเมืองออกจากกัน เพื่อไม่ให้เกิดความสับสนกับประชาชนและมีปัญหาการร้องเรียนตามมาภายหลัง ควบคู่ไปกับการใช้กฎหมายเป็นหลักด้วย โดยทั้ง 4 รัฐมนตรีจะมีท่าทีอย่างไรนั้น ขอให้เป็นการตัดสินใจของทั้ง 4 บุคคลเอง